The Velvet Underground

**The Velvet Underground** bola americká rocková skupina aktívna hlavne v rokoch 1965 až 1973. V rôznych kombináciách kapela pôsobila aj počas 90. rokov 20. storočia (1990, 1992 - 1994, 1996). Jej najznámejšími členmi boli Lou Reed a John Cale. Názov skupiny pochádza z titulu brožovanej knižočky, zaoberajúcej sa témou výskytu sexuálnych porúch v USA, ktorú v roku 1963 vydal novinár Michael Leigh. Napriek tomu, že táto skupina nepatrí medzi významné komerčné úspechy hudobného priemyslu, je často citovaná hudobnou kritikou a je jedna z tých, ktoré významne ovplyvnili hudobnú tvorbu svojej éry. Hudobný teoretik Brian Eno vyhlásil, že ich prvé nahrávky si kúpilo iba niekoľko tisíc ľudí, ale skoro každý z nich si neskôr založil vlastnú skupinu. Tento výrok je síce do určitej miery prehnaný, poukazuje však na silu hudobného vplyvu Velvet Underground a kultový charakter ich päťročnej existencie. Velvet Underground bola jednou z prvých rock and rollových skupín, ktorá experimentovala s hudobnou formou a používala avantgardné prvky. Skupina je označovaná za zakladateľa anti-popu, ich *hrubý* štýl neskôr ovplyvnil napríklad aj punk, noise rock alebo alternatívnu hudbu. Texty Lou Reeda svojim obsahom posunuli rockovú hudbu na novú úroveň. V roku 1996 - rok po smrti Sterlinga Morrisona - bola skupina uvedená do Rokenrolovej siene slávy.

Jedným z významných bodov ich hudobnej kariéry bola spolupráca s Andy Warholom, pre ktorého sa v rokoch 1966 až 1967 stala jedným z rozhodujúcich prvkov hudobná produkcia skupiny The Velvet Underground v umeleckom multimediálnom projekte nazvanom Exploding Plastic Inevitable, produkovanom vo Warholovej newyorskej „továrni“ na umenie, nazvanej „The Factory“. Warhol spolu s Paulom Morrisseyom sa v tejto dobe stali manažérmi skupiny, ku ktorej priviedli jednu z tzv. *Warholových Superstar*, speváčku-skladateľku, modelku, herečku a hráčku na klávesy nemeckého pôvodu, Christu Päffgen (známu pod pseudonymom Nico). V roku 1966 sa Andy Warhol stal aj producentom ich debutového albumu *[[The Velvet Underground & Nico]]*, ku ktorému navrhol aj grafický dizajn obalu. Jeho producentský podiel na jeho výrobe bol založený iba na úhrade poplatkov za čas strávený v nahrávacom štúdiu. Po vydaní tohto albumu začalo dochádzať k nezhodám medzi ním a vtedajším lídrom kapely Lou Reedom, ktoré neskôr vyústili k ukončeniu umeleckej spolupráce.

## Členovia skupiny
* Lou Reed - gitara, spev
* John Cale - basová gitara, viola, organ, spev
* Sterling Morrison - gitara, basová gitara
* Angus MacLise - bicie
* Maureen Tucker - bicie, perkusie
* Doug Yule - gitara, basová gitara, klávesy, spev 
* Walter Powers - basová gitara
* Willie Alexander - klávesy

### Príležitostná spolupráca
* Angus MacLise — perkusie
* Nico — spev 
* Billy Yule — bicie
* Tommy Castanaro — bicie
* Adrian Barber —  bicie
* Larry Estridge — basová gitara
* Rob Norris — gitara
* George Kay — basová gitara
* Don Silverman — gitara
* Mark Nauseef — bicie
* Ian Paice — bicie

## Diskografia
* *[[The Velvet Underground & Nico]]* (1967)
* *[[White Light/White Heat]]* (1968)
* *[[The Velvet Underground (album)|The Velvet Underground]]* (1969)
* *[[Loaded (album)|Loaded]]* (1970)
* *[[Live at Max's Kansas City]]* (nahraté 1970, vydané 1972)
* *[[Squeeze (album)|Squeeze]]* (1973)
* *[[1969: The Velvet Underground Live]]* (dvojalbum, nahratý naživo 1969, vydaný 1974)
* *[[VU (album)|VU]]* (nahratý 1969, vydaný 1985)
* *[[Another View]]* (nahratý 1967-69, vydaný 1986)

## Referencie

## Iné projekty


Kategória:Hudobné skupiny USA
Kategória:Štvorice v hudbe
Kategória:Underground